Bek-en-klouseer: Wildbedryf hou situasie fyn dop | Landbou
'n Troppie mooi springbokke in die Etosha-wildtuin in Namibië. Foto: Charl van Rooyen
Die wildbedryf hou duim vas dat die verbod op veilings van lewende hawe opgehef sal word voordat die bedryf se veilingseisoen in alle erns teen einde Maart 2020 begin.
In dié stadium word wild in elk geval nie verskuif nie omdat daar nie sommer permitte toegestaan word in die kalf- en lamseisoen nie. Die uitbreking van bek-en-klouseer veroorsaak dat die kans op 'n vervoerpermit nog skraler is. Die wildafslaer mnr. Brandon Leer sê hy glo dat mense teen einde Maart weer permitte sal kan kry om wild te vervoer.
Hy sê die eerste groot veilings van die jaar van onder meer mnr. Dries Visser en me. Tina de Jager is in elk geval katalogusveilings, waar die wild dus nie uit bomas verkoop word nie.
Die wild sal dus soos in die verlede op die verkoper se plaas bly en reëlings sal dan ná die veiling getref word om dit na die kopers se plase te vervoer.
Daar sal wel logistieke aanpassings gemaak moet word, sê Leer. Mens sal nie soos in die verlede twee of drie boere se bokke op een vragmotor kan laai en stuk-stuk aflewer nie. Elke koper se bokke sal apart vervoer moet word om aan die veeartsenykundige beheermaatreëls van die departement van landbou te voldoen.
Leer sê hoewel die uitbreking van bek-en-klouseer ook op die wildbedryf 'n impak sal hê, glo hy baie wildboere is meer verskans as boere wat net met beeste boer.
"Die meeste wildboere is nie van die teel en handel in lewende wild afhanklik nie. Hulle het ander bronne van inkomste, maar ons is bekommerd oor ander veeboere wat hul hele inkomste op veilings verdien," sê hy. "Daarom hoop ons vir die hele veesektor se onthalwe dat die regering die uitbreking van bek-en-klouseer vinnig onder beheer sal kry."